Revista digital «Clip de Teatre»

https://www.andreusotorra.com/teatre/clipdeteatre/index.html
_______________________________________________________________
<Sardana Superstar». Llibret, música i lletres, direcció escènica i direcció musical: Arnau Tordera I. Codirecció: Toni Font-Mir. Coreografia: Ester Bartomeu. Escenografia: Ona Guilera. Vestuari: Núria Casafont Guix. Il·luminació: Toni Font-Mir. Espai sonor: Albert Cortada “Kurti”. Videocreació: Víctor Rubio Calabria, Gerard Presseguer. Interpretació: Maria Cirici, Mireia Lorente-Picó, Miquel Malirach, Pol Blancafort. Interpretació musical: Cobla Cani-Gó!, Carla Mallarach Urtós (flabiol i tamborí), Arcadi Prat Godayol (tible), Xavier Capdevila Sanglas (tenora), Montse Garcia Mauri (trombó), Ignasi Garolera Coromina (fiscorn), Bruna Bretcha Vila (contrabaix). Producció executiva: Montse Farrarons. Tècnic de llums: Toni Font-Mir. Tècnic de so: Albert Cortada “Kurti”. Tècnic d’audiovisuals: Gerard Preseguer. Màrqueting i comunicació: Focus. Reportatge fotogràfic: Jordi Galderic. Disseny gràfic: Víctor Rubio Calabria. Una producció d’Arnau Tordera I, Fira Mediterrània de Manresa i el Teatre Kursaal de Manresa. Amb el suport de l’ICEC - Institut Català de les Empreses Culturals (Generalitat de Catalunya, Departament de Cultura), Ajuntament de Barcelona i INAEM - Instituto Nacional de Artes Escénicas y de la Música (Gobierno de España, Ministerio de Cultura). Finançat per la Unió Europea Fons Next Generation, Plan de Recuperación, Transformación y Resiliencia (Gobierno de España), Next Generation Catalunya (Generalitat de Catalunya). Festival Grec 2025. Teatre Condal, Barcelona. Del 2 al 6 de juliol 2025.
_______________________________________________________________
Can Paròdia Nostrada, a la Lluna

Sardana Superstar demostra, abans de res, la capacitat de riure dels tòpics dels catalans amb la catalanor més grossa possible. Probablement poques cultures tenen la capacitat de fer-se llengotes al mirall com la catalana. I això, que pot semblar un exercici de debilitat respecte a les altres comunitats, en realitat enalteix l’orgull i troba mecanismes per alçar el porró i deslliurar-se de la faixa delimitant del folklore més reaccionari. L’obra va ser el pòrtic de Fira Mediterrània del 2024. I, al Grec, en la primera funció al Teatre Condal va aconseguir aixecar el públic per fer ballar una sardana des de les fileres de butaques. Té molt de mèrit aconseguir traspassar aquest divertit disbarat.

Arnau Tordera és un músic provocador, de principi a fi. En aquest exercici (que ja es va poder veure a Frank V, però que el vam celebrar amb la lúcida òpera de La gata perduda, amb llibret de Victoria Szpunberg), s’atreveix a utilitzar una cobla com a banda musical. La demostració de les capacitats sonores dels sis músics, guarnits amb granota d’astronauta i sobre d’una tarima com si fos un aplec de diumenge, amb unes muntanyes de Montserrat trencant l’skyline, és una de les troballes d’aquest musical que té la frescor i la desinhibició d’Els Jocs Florals de CanProsa. Per això, titulem la crítica amb el “Can Paròdia Nostrada”.


Si Els Amics de les Arts volen defensar la llengua amb la caricatura de Súper Bon Noi, Tordera imagina que la sardana serà la dansa que salvi la humanitat. I sí, unint 10.000 milions de ciutadans de la Terra en rotllanes concèntriques fent els saltirons dels passos llargs de la sardana poden variar l’òrbita del planeta i evitar un col·lapse en el que tothom quedaria socarrimat com els dinosaures del quaternari.


Pompeu Fabra ja va fer un truc de prestidigitador, un passa-passa (que diu el DIEC) amb això de dir passos curts i llargs a la sardana i de parlar de passa (en femení) com a “Pas, especialment en comptar-ne el nombre en una marxa”. La peripècia de Sardana Superstar és de traca i mocador, molt poca-solta, divertidament intranscendent, fins al límit del ridícul.

Els quatre intèrprets (Pol Blancafort, Maria Cirici, Mireia Lorente-Picó i Miquel Malirach), només poden jugar a dir-la i fer-la més grossa per superar el repte de la vergonya dramatúrgica. La veritat és que probablement una revisió a la dramatúrgia ajudaria a aixecar escenes que queden massa destensades. Perquè, tot i que la pretensió sigui el deliri surrealista dalinià (Recorden Quim Monzò llegint Salvador Dalí a la Fira del llibre de Frankfurt en què el català era la cultura convidada) sempre està bé dotar els personatges d’un cert recorregut, igualment patètic i còmic, però que tinguin on recolzar-se els intèrprets. Ara, pràcticament, tot queda a mercè de les perruques, els videojocs Alien Destruction i la bici d’ET amb una fumada al·lucinògena universal.

Sardana Superstar té l’encert de buscar complicitat amb les colles sardanistes de cada contrada. Va ser una jugada que ja van provar els de Zitzània Teatre amb Onze.Nou.CATorze, en la seva rivisió de Trifulkes a la Katalana Tribu. Incloure grups de cultura popular aporta vistositat i connecta am la platea. És evident que el sarcasme per parlar de Catalunya a l’escena és una constant en la fragmentada tradició catalana: des de Serafí Pitarra a Miquel Mas Fiol. Potser això, acabarà sent el tret distintiu més nostrat, tot i la història mil·lenària, la llengua, la democràcia, i, és clar, la sardana.
Jordi Bordes, Recomana, 3 juliol 2025

L’astracanada musical més divertida que he vist mai

Hehehehehehehehehe i així tota l’estona veient l’obra Sardana superstar al Teatre Condal. Amb l’argument més surrealista possible, els personatges més absurds que et puguis imaginar, però amb una composició musical i interpretació vocal i instrumental impecables, l’espectacle que impulsa i signa Arnau Tordera és divertidíssim.

Humor que fa país. Una anada d’olla d’aquelles que marcaran història. En format videojoc, però reivindicant la presencialitat, amb llenguatge jove i fresc, i molt gamberro. I traspuant missatges meravellosos com que a la vida no es pot tornar a començar. Som on som, i a partir d’aquí hem de seguir, recuperar allò que se’ns perd pel camí, i reivindicar la catalanitat.

Tot l’espectacle té coses que mereixen ser exalçades:

Una cobla, que toca meravellosament bé.

Un argument, que tot i molt esbojarrat, no és gens superficial.

Una composició musical brutal, com ho fou La gata perduda, entre lírica i melòdica.

Unes interpretacions còmiques i encertades, difícils de defensar, però molt ben executades.

Una posada en escena caòtica però oportuna.

Alguna transició podria haver estat més fluida, però… quantes funcions s’han fet? Quantes se’n faran? Només 6? Cal rodatge per poder lluir com les estrelles i els cometes del firmament, i desitjo que es programi i faci temporada.

Un musical que agradarà als “musicaleros”, als “sardaneros”, als més xovinistes i als joves!! Quin motiu hi hauria per no fer-ho?

Carme Canet, Recomana, 5 juliol 2025

